
ŠAKIŲ RAJONO SAVIVALDYBĖS TARYBA

SPRENDIMAS

DĖL PINIGINĖS SOCIALINĖS PARAMOS TEIKIMO NEPASITURINTIEMS ŠAKIŲ RAJONO SAVIVALDYBĖS GYVENTOJAMS TVARKOS APRAŠO PATVIRTINIMO
2015 m. sausio 29 d. Nr. T-

Šakiai

Vadovaudamasi Lietuvos Respublikos vietos savivaldos įstatymo 16 straipsnio 2 dalies 38 punktu, 18 straipsnio 1 dalimi ir Lietuvos Respublikos Piniginės socialinės paramos nepasiturintiems gyventojams įstatymo 4 straipsnio 2 punktu, rajono savivaldybės taryba nusprendžia:



1. Patvirtinti Piniginės socialinės paramos teikimo nepasiturintiems Šakių rajono savivaldybės gyventojams tvarkos aprašą (pridedama).


2. Pripažinti netekusiu galios rajono savivaldybės tarybos 2014 m. sausio 30 d. sprendimą Nr. T-24 „Dėl piniginės socialinės paramos teikimo nepasiturintiems rajono savivaldybės gyventojams tvarkos aprašo tvirtinimo“.


3. Sprendimas gali būti skundžiamas Lietuvos Respublikos administracinių bylų teisenos įstatymo nustatyta tvarka.

Savivaldybės meras




Juozas Bertašius

Parengė: 
Socialinės paramos skyrius (D. Pilypaitytė)
Pranešėja:

Siųsti: 
Seniūnijoms


Socialinės paramos skyriui 

Centralizuotos buhalterijos skyriui 

Ūkio skyriui

Paslaugas teikiančioms įmonėms
ŠAKIŲ RAJONO SAVIVALDYBĖS

ADMINISTRACIJA 

AIŠKINAMASIS RAŠTAS

PRIE RAJONO SAVIVALDYBĖS TARYBOS SPRENDIMO

„DĖL PINIGINĖS SOCIALINĖS PARAMOS TEIKIMO NEPASITURINTIEMS ŠAKIŲ RAJONO SAVIVALDYBĖS GYVENTOJAMS TVARKOS APRAŠO PATVIRTINIMO“ PROJEKTO

2015 m. sausio 21 d. Nr. VL-77

Šakiai


1. Parengto projekto tikslai ir laukiami rezultatai: patvirtinti Piniginės socialinės paramos nepasiturintiems Šakių rajono savivaldybės gyventojams teikimo tvarkos aprašą, kuriame aptartos kreipimosi dėl piniginės socialinės paramos sąlygos, nustatyta pajamų apskaičiavimo, piniginės socialinės paramos skyrimo ir mokėjimo tvarka, savivaldybės administracijos teisės ir pareigos, paramą gaunančių asmenų pareigos ir t.t.


2. Projekto rengimo metu gauti specialistų vertinimai ir išvados: ---


3. Galiojantys aktai (tarybos, mero, direktoriaus), kuriuos reikėtų pakeisti ar panaikinti, priėmus sprendimą pagal projektą:  rajono savivaldybės tarybos 2014 m. sausio 30 d. sprendimą Nr. T-24 „Dėl piniginės socialinės paramos teikimo nepasiturintiems rajono savivaldybės gyventojams  tvarkos aprašo tvirtinimo“.


4. Kiti, projekto rengėjų nuomone, reikalingi paaiškinimai:  piniginė socialinė parama -  socialinės pašalpos ir būsto šildymo išlaidų, geriamojo vandens išlaidų ir karšto vandens išlaidų kompensacijos - nuo 2015 m. sausio 1 d. teikiama kaip savarankiška rajono savivaldybės funkcija iš rajono savivaldybės biudžetui skirtų lėšų. Įstatymų pakeitimo pagrindinis tikslas - siekti didinti piniginės socialinės paramos nepasiturintiems gyventojams tikslingumą ir veiksmingumą.

Apibendrinus ir įvertinus bandomųjų Akmenės, Panevėžio, Radviliškio, Raseinių ir Šilalės rajonų savivaldybių, kuriose nuo 2012 m. sausio 1 d. piniginės socialinės paramos teikimas buvo priskirtas savarankiškajai savivaldybių funkcijai, praktiką bei rezultatus, susidarė teisinis pagrindas nustatyti vienodą piniginės socialinės paramos teikimo modelį, kai visos savivaldybės nuo 2015 metų abi piniginės socialinės paramos rūšis, t. y. ir socialinę pašalpą, ir kompensacijas, teiktų vykdant savarankiškąją savivaldybių funkciją. Savivaldybėms piniginei socialinei paramai finansuoti skiriama lėšų suma yra lygi  2011–2013 metų laikotarpiu piniginei socialinei paramai skaičiuoti ir mokėti faktiškai panaudotai vidutinei metinei lėšų sumai. Nustatytas saugiklis – jeigu savivaldybėms nepakaktų skirtų lėšų socialinei pašalpai ir kompensacijoms teikti dėl to, kad pasikeičia teisinė bazė, esant ekonomikos krizei šalyje, regioniniams socialinės ekonominės raidos pokyčiams savivaldybėse, padidėjus energijos ar kuro (žaliavų), naudojamų būstui šildyti ir karštam vandeniui ruošti, kainoms rinkoje, savivaldybių vykdomosios institucijos teisės aktų nustatyta tvarka patikslina lėšų poreikį piniginei socialinei paramai finansuoti. Nepakankant pagal Įstatymą skirtų lėšų, papildoma lėšų suma piniginei socialinei paramai finansuoti savivaldybėms būtų skiriama iš valstybės biudžeto. Nepanaudotos savivaldybių biudžetų lėšos piniginei socialinei paramai skaičiuoti ir mokėti, atsižvelgiant į poreikį, pirmiausia naudojamos kitai socialinei paramai finansuoti savivaldybės tarybos nustatyta tvarka. Nepanaudotų lėšų rajono savivaldybė neprivalo grąžinti į valstybės biudžetą ir gali naudoti savivaldybės tarybos nustatyta tvarka, tačiau prioritetas turi būti teikiamas  socialinės paramos programoms, priemonėms įgyvendinti. Rajono savivaldybės taryba tvirtina Piniginės socialinės paramos teikimo tvarkos aprašą, kuriame nustato: piniginės socialinės paramos skyrimo ir mokėjimo tvarką (procedūras); bendruomeninių organizacijų, religinių bendruomenių, religinių bendrijų, kitų nevyriausybinių organizacijų atstovų, gyvenamosios vietovės bendruomenės narių, seniūnaičių, kitų suinteresuotų asmenų pasitelkimo dalyvauti svarstant klausimus dėl piniginės socialinės paramos skyrimo tvarką bei jų teises ir pareigas; pagrindus, kai socialinė parama skiriama kitais šiame įstatyme nenumatytais atvejais ir kuriems esant ši parama didinama, mažinama, skiriama ne visiems bendrai gyvenantiems asmenims, sustabdomas, nutraukiamas ar atnaujinamas jos mokėjimas. Jeigu bendrojo naudojimo objekto valdytojas arba savivaldybės programos įgyvendinimo administratorius Socialinės paramos skyriui pateikia dokumentus, patvirtinančius, kad daugiabučio namo buto savininkas, kuris turi teisę į būsto šildymo išlaidų kompensaciją arba ją gauna, nedalyvavo susirinkime svarstant ir priimant sprendimą dėl daugiabučio namo atnaujinimo (modernizavimo) projekto įgyvendinimo ir atsisakė dalyvauti įgyvendinant šį projektą, ir dėl šių asmenų veiksmų (neveikimo) daugiabučio namo  atnaujinimo  (modernizavimo) projektas  nebuvo pradėtas įgyvendinti,  nuo kito mėnesio,  už kurį skiriama būsto šildymo kompensacija, jo bendrai gyvenantiems asmenims arba vienam gyvenančiam daugiabučio namo buto savininkui skiriama kompensuojama būsto šildymo išlaidų dalis mažinama 50 procentų, o nuo kito šildymo sezono būsto šildymo išlaidų kompensacija neskiriama, bet ne ilgiau kaip 3 metų šildymo sezonus nuo šių aplinkybių atsiradimo. 


Teikdama  piniginę socialinę paramą (socialinę pašalpą ir kompensacijas), savivaldybė vadovaujasi tik Piniginės socialinės paramos nepasiturintiems gyventojams įstatymo nuostatomis, o kitą socialinę paramą – rajono savivaldybės tarybos patvirtinto tvarkos aprašo nuostatomis.

